Therese Johaug

**Therese Johaug** (født 1988) er en norsk tidligere langrennsløper og friidrettsutøver fra Dalsbygda i Os som representerer Idrettslaget Nansen på ski og Sportsklubben Vidar i friidrett. Hun har 14 VM-gull, derav ti individuelle, og fire OL-gull. Hun tok sitt første individuelle OL-gull i Beijing 2022 på 15 km skiatlon og hun tok ytterligere to individuelle OL-gull i Beijing i 2022.

Hun ble verdensmester i 30&nbsp;km fri teknikk og 4 × 5&nbsp;km stafett i Ski-VM 2011 i Oslo, og på 10&nbsp;km fri teknikk og 4 × 5&nbsp;km stafett i Ski-VM 2013 i Val di Fiemme. I VM 2015 i Falun ble hun «VM-dronning» da hun tok gull på 15&nbsp;km skiatlon, 30&nbsp;km klassisk og 4 × 5&nbsp;km stafett. Hun tok tre gull også i VM 2019 i Seefeld og fire gull under VM 2021 i Oberstdorf. Hun ble olympisk mester i 4 × 5 km stafett i OL 2010 i Vancouver.

Hun er 18 ganger norgesmester på ski, og har vunnet 89 verdenscuprenn, inkludert etappeseire i Tour de Ski og andre «tour»-konkurranser og etapper. Hun har vunnet verdenscupen sammenlagt tre ganger: i 2013/14, 2015/16 og 2019/20. Hun har vunnet Tour de Ski i 2013/14, 2016, 2019/20 og 2024/25, Ski Tour Canada 2016 og Ski Tour 2020. Hun har vunnet Skarverennet seks ganger på rad (2007–2012), og elleve ganger totalt (2007–2022).

Johaug testet i 2016 positivt på Klostebol, og ble utestengt i 18 måneder fra og med 18. oktober samme år. Hun var derfor utestengt fra blant annet VM i Lahtis i 2017 og OL i Pyeongchang i 2018.

Hun er siden 2010 utøverambassadør for den humanitære organisasjonen Right To Play.

I mars 2022 kunngjorde Johaug at hun vil legge opp som profesjonell idrettsutøver etter 2021/22-sesongen. I 2022/23-sesongen var hun ekspertkommentator i langrenn for NRK.

I august 2024 varslet hun at hun ønsket å satse videre på skikarrieren. 29. november 2024 gjorde hun comeback i verdenscupen. I sitt første verdenscuprenn siden mars 2022 kom Johaug på 2.-plass på 10 km klassisk i åpningsrennet i verdenscupen i langrenn 2024/25.

I mai 2025 kunngjorde Johaug at hun endelig tok et farvel med karrieren som profesjonell skiløper, og at hun fra da av ikke lengre ville konkurrere, verken nasjonalt eller internasjonalt.  

## Karrière
### Gjennombruddet
Therese Johaug fikk sitt gjennombrudd i norgesmesterskapet 2007 i Meråker, der hun tok bronsemedaljen i skiatlon. På grunn av sine gode prestasjoner i NM, ble hun tatt ut til verdenscupløpene i estiske Otepää i slutten av januar samme år. Hun gikk inn til åttendeplass på 10&nbsp;km klassisk. Av de norske løperne var bare Marit Bjørgen bedre plassert (4.-plass).

3. mars 2007 fikk hun sin VM-debut, i VM i Sapporo, med en overraskende bronsemedalje på avslutningsdistansen 30 km fellesstart, klassisk. Det etter to fall i begynnelsen av løpet. 18 år gammel ble hun dermed tidenes yngste medaljevinner i et VM i langrenn. To uker senere tok hun gull i stafett og bronse på 10&nbsp;km jaktstart i junior-VM på ski 2007 i Tarvisio. Johaug avsluttet sesongen med å vinne sitt første NM-gull i seniorklassen. Med hele norgeseliten på plass vant hun 30&nbsp;km fellesstart i ren utklassingsstil.

9. februar 2008 ble hun nr. 3 på 10&nbsp;km klassisk i Otepää, hennes første pallplassering i verdenscupen. To uker senere ble hun juniorverdensmester på 5&nbsp;km klassisk og 10&nbsp;km fristil fellesstart, samt i kvinnenes stafett, i Junior-VM på ski 2008 i Mals i Italia. I norgesmesterskapet på ski 2008 gikk hun inn til gull på langdistansen, det 56&nbsp;km lange Rensfjellrennet, hele åtte minutter foran Sara Svendsen på andreplass. Hun ble tildelt kongepokalen for denne seieren.

### Sesongene fra 2008 til 2010
Johaug tok sin første pallplass i verdenscupen i sesongen 2008/09 på 15&nbsp;km fristil, fellesstart i La Clusaz. Hun endte på sjetteplass sammenlagt i Tour de Ski 2008/09, etter at hun fikk bestetid på den siste etappen opp slalåmbakken i Val di Fiemme. Johaug var i god form på slutten av sesongen. Hun lå lenge an til å komme på pallen på tremila i klassisk i Granåsen, men hun hadde litt dårlige ski på slutten og siden det straffet seg å gå i tet på grunn av føret, ble hun til slutt nummer sju. I verdenscupfinalen fikk hun revansje, og ble nummer to på 10&nbsp;km skiatlon, en bragd hun gjentok den påfølgende dagen da hun både ble nummer to på jaktstartetappen og i verdenscupfinaletouren.

Sesongen 2009/10 startet med svake plasseringer i verdenscupen. Hun kom i form først til NM i Stokke i slutten av januar med sølv i skiatlon og bronse på 10&nbsp;km fri. Da ble hun tatt ut til OL i Vancouver. I OL gikk hun inn til sjetteplass på 15&nbsp;km skiatlon. Hun ble olympisk mester i 4 x 5 km stafett der hun gikk andre etappe på det norske laget som ellers bestod av Vibeke Skofterud, Kristin Størmer Steira og Marit Bjørgen. På den avsluttende 30&nbsp;km klassisk endte hun på sjuendeplass. I det første verdenscuprenn etter OL, i Lahtis ble hun nummer tre på 15&nbsp;km skiatlon.

### Sesongene fra 2010 til 2012
Johaug startet VM-sesongen 2010/11 bedre enn den forrige. På 10&nbsp;km klassisk i Davos tok hun en tredjeplass, men det var først og fremst i Tour de Ski at hun imponerte. Hun hadde aldri vært på pallen sammenlagt i Tour de Ski før, og hun lå også på en niendeplass da to renn gjenstod. Men med en sterk andreplass på 10&nbsp;km klassisk fellesstart, klatret hun i sammendraget. På den avsluttende jaktstarten opp slalåmbakken i Val di Fiemme hadde hun beste etappetid, over minuttet foran nærmeste konkurrent, og hun ble til slutt nummer to. Dette var hennes til da beste resultat i verdenscupen, sammen med andreplassen i verdenscupfinalen i 2009. Johaug tok en ny pallplass på 10&nbsp;km klassisk i Otepää, en tredjeplass bak Marit Bjørgen og Justyna Kowalczyk.

VM i Holmenkollen startet bra da hun tok sin første individuelle mesterskapsmedalje på fire år ved å gå inn til bronsemedalje på 15 km skiatlon.

I avslutningsrennet, 30 km fellesstart fri teknikk, tok hun gull – hennes første individuelle gull i internasjonal sammenheng. I Lahtis uken etter VM gikk hun inn til sin første individuelle verdenscupseier da hun vant 10&nbsp;km skiatlon foran Justyna Kowalczyk og Arianna Follis. Hun ble tildelt Olavstatuetten i 2011, og på Idrettsgallaen 2012 ble hun tildelt prisen for Årets navn for 2011. For sin seier på 30&nbsp;km i Ski-VM 2011 ble hun tildelt Porsgrunds Porselænsfabriks Ærespris for 2011.

I sesongen 2011/12 ble hun nummer tre i Tour de Ski etter beste etappetid på siste etappe opp slalåmbakken i Val di Fiemme. Hun vant to verdenscupseire, i Rybinsk og i Lahtis, begge på 15&nbsp;km skiatlon. Hun endte på tredjeplass sammenlagt både i den totale verdenscupen og i distansecupen denne sesongen.

### Sesongen 2012/13
I sesongen 2012/13 ble hun nummer to i Tour de Ski, bare slått med 27 sekunder av Justyna Kowalczyk, og for fjerde gang vant hun den avsluttende etappen opp «monsterbakken» i Val di Fiemme.

VM i Val di Fiemme startet med sølv på 15&nbsp;km skiatlon, bare slått av Marit Bjørgen. På 10&nbsp;km fri teknikk med individuell start gikk Johaug inn til gull med Bjørgen på andre og Julija Tsjekaljova fra Russland på tredje. Johaug gikk andre etappe på 4 × 5 km stafett sammen med Heidi Weng, Kristin Størmer Steira og Marit Bjørgen.  Det norske laget var storfavoritter på forhånd etter at alle løperne på stafettlaget kom blant de fire beste på 15 km skiatlon og vant gull foran Sverige og Russland.

### Sesongen 2013/14
Johaug vant Tour de Ski 2013/14 sammenlagt og ble første norske vinner av Tour de Ski. På de neste plassene kom Astrid Uhrenholdt Jacobsen og Heidi Weng. Johaug vant dessuten de siste to etappene.

15&nbsp;km skiatlon var første distanse i OL i Sotsji. En gruppe på fem løpere var samlet et par kilometer fra mål, da rykket Charlotte Kalla, bare Marit Bjørgen klarte å følge og gikk forbi til gull. Johaug måtte ta til takke med fjerdeplassen bak Heidi Weng. 10 km klassisk med intervallstart endte med klar seier til Justyna Kowalczyk med Charlotte Kalla på andre og Therese Johaug på bronseplass. Norge var storfavoritt på 4 × 5 km stafett etter å ha vunnet alle stafetter i mesterskap og i verdenscupen de seneste tre årene. I det varme været rundt Laura ski- og skiskytingkompleks ble det smørebom for det norske laget; Norge endte på femteplass med Heidi Weng og Therese Johaug på de to klassiske etappene og Astrid Uhrenholdt Jacobsen og Marit Bjørgen på de to fristilsetappene. I OLs siste øvelse, 30 km fristil, ble det tidlig en tetgruppe bestående av de tre norske Bjørgen, Johaug og Kristin Størmer Steira. Bjørgen ble for sterk på slutten, Johaug måtte ta til takke med sølv, og Steira sikret tredobbelt norsk. Dette var tolvte gang i OL-historien det ble tredobbelt norsk og første gang i en kvinneøvelse.

### Sesongen 2014/15
Johaug kom på andreplass etter Marit Bjørgen i Tour de Ski 2015. Johaug vant for sjette gang den avsluttende etappen opp slalåmbakken i Val di Fiemme. I Ski-VM 2015 i Falun ble hun «VM-dronning» da hun tok gull på 15&nbsp;km skiatlon og 30&nbsp;km klassisk, og hun gikk på det norske laget som tok gull på 4x5 km stafett. I verdensupen sammenlagt ble Johaug nummer to både i distansecupen og sammenlagt. Johaug vant Birkebeinerrennet på ny rekord 2.41.46,6, og hun vant Skarverennet for åttende gang.

### Sesongen 2015/16
I Norgesmesterskapet på ski 2016 vant hun 5&nbsp;km og 30&nbsp;km fri teknikk på Beitostølen. På sprinten i Tromsø kom hun på 5.-plass, der Heidi Weng vant. Hun vant Tour de Ski 2016, 2:20 foran Ingvild Flugstad Østberg som kom på 2.-plass. Hun vant her tre av etappene, inklusive den avsluttende klatreetappen i Alpe Cermis i Val di Fiemme.

Hun vant Verdenscupen i langrenn 2015/16, både totalt og distansecupen, og hun kom på 12.-plass i Norgescupen i langrenn 2015/16.

### Sesongen 2016/17
Hun deltok i rulleskirennet Oslo Skishow i Holmenkollen i juni, og kom der på andreplass på 6&nbsp;km fri teknikk og femteplass på 10&nbsp;km jaktstart. Den 28. juli vant hun Lysebotn Opp på rulleski. Hun fikk 18 måneders utestengelse for brudd på dopingbestemmelsene, og konkurrerte dermed ikke fra oktober 2016 til april 2018, og gikk dermed glipp av sesongene 2016/17 og 2017/18.

### Sesongen 2018/19
Johaug vant på nytt Lysebotn Opp på rulleski under Blinkfestivalen i august 2018, med ny løyperekord på 31.46,3.

Sesongåpningen i langrenn i Norge 2018 var på Beitostølen fra 16. til 18. november, og Johaug vant der 10&nbsp;km klassisk og 10&nbsp;km fri teknikk. Hun gikk sitt første verdenscuprenn etter dopingdommen den 25. november, i verdenscupåpningen i Ruka, og vant der 10&nbsp;km klassisk.

I Norgesmesterskapet på ski 2019 i Meråker tok Johaug gull på 10&nbsp;km klassisk og fikk tildelt kongepokalen. Hun vant også 15&nbsp;km skiatlon.

I VM 2019 i Seefeld tok Johaug tre gull, på 15 km skiatlon, 10 km klassisk med intervallstart og på 30 km fri teknikk. Hun gikk også på Norges lag som tok sølv på 4×5 km stafett.

Johaug vant ti verdenscuprenn, vant distansecupen og ble nummer tre i verdenscupen sammenlagt sesongen 2018/19. I NM del to på Lygna vant hun 5&nbsp;km og 30&nbsp;km og kom dermed opp i tolv NM-gull totalt.

Johaug vant NM-gull på 10000 meter i NM i friidrett på Hamar. Hun vant også NM i terrengløp i Frognerparken.

### Sesongen 2019/20
Johaug vant minitouren i Ruka etter å kommet til kvartfinalen på sprint klassisk og etter å ha vunnet begge distanserennene. Hun vant også distanserennene på Lillehammer og i Davos. Hun vant Tour de Ski 2019/20 etter å han vunnet tre av sju etapper, men hun tapte for Ingvild Flugstad Østberg i det ene distanserennet. I Ski Tour 2020 som ble arrangert i Östersund, Åre, Meråker og i Granåsen skisenter i Trondheim vant Johaug fem av seks etapper og sammenlagt. Hun vant for første gang et sprintrenn, opp alpinbakken i Åre. Johaug vant verdenscupen i langrenn 2019/20.

Hun deltok i friidrettsstevnet Impossible Games, som ble arrangert i stedet for Bislett Games i juni, og løp der 10&nbsp;000 meter alene. Hun løp på 31.40,67, som var ny personlig rekord og årsbeste i verden, men hun var den første kvinnelige utøveren som løp 10&nbsp;000 meter i konkurranse. Tiden oppfyller kravet til VM i friidrett 2021.

### Sesongen 2020/21
I NM på ski 2021 i Trondheim tok Johaug to gull og kom dermed opp i 16 NM-gull i langrenn. Hun tangerte dermed Bente Skari og Oddvar Brå og har bare Marit Bjørgen foran seg på listen over mestvinnende langrennsløpere i NM.

I VM 2021 i Oberstdorf tok hun fire VM-gull. Hun vant alle de fire rennene hun deltok i, tre individuelt pluss stafetten. Hun vant 15&nbsp;km skiatlon, 10&nbsp;km fristil med intervallstart og 30&nbsp;km klassisk, og hun gikk tredje etappe på Norges lag som tok gull på 4 × 5&nbsp;km stafett. Tiril Udnes Weng, Heidi Weng og Helene Marie Fossesholm gikk de tre øvrige etappene.

### Sesongen 2021/22
I vinter-OL 2022 i Beijing tok Johaug sin første individuelle olympiske gullmedalje da hun vant 15 km skiatlon. Hun vant også 10 km klassisk med intervallstart og 30 km fristil.

I mars 2022 kunngjorde hun at hun vil legge opp som profesjonell idrettsutøver etter 2022-sesongen. I NM 2022 tok hun sitt 17. og 18. NM-gull i langrenn da hun vant 10 km klassisk og 30 km fristil i Harstad. Hun avsluttet karrieren for denne gang med å vinne Skarverennet for ellevte gang.

### Pause i langrennskarrieren
I 2022 begynte hun som langrennsekspert i NRK.

### Comeback i 2024
I 2024 gjorde hun comeback i det 17 km lange Engadin Frauenlauf i Sveits, som hun vant, tre og et halvt minutt foran Justyna Kowalczyk.

Hun gikk 30 km fristil under norgesmesterskapet 2024 på Lillehammer og tok gull på distansen.

### Sesongen 2024/25
Hun vant Tour de Ski 2024/25 sammenlagt og tok to etappeseire, deriblant vant hun sisteetappen opp «monsterbakken» for niende gang.

I VM 2025 i Trondheim tok hun fire medaljer: først sølv på 20 km skiatlon der hun ble spurtslått av Ebba Andersson, deretter sølv på 10 km klassisk med intervallstart der hun også ble slått av Ebba Andersson, så gikk hun tredje etappe på Norges lag som tok sølv på 4 x 7,5 km stafett og til slutt tok hun bronse på den avsluttende distansen 50 km i fri teknikk.

## Kontroverser

### Dopingdom
13. oktober 2016 ble det kjent at Johaug hadde testet positivt på den anabole steroiden klostebol. Johaug sa at hun hadde fått det forbudte stoffet i seg gjennom kremen Trofodermin, som hun brukte mot en solbrent leppe under et treningsopphold i Italia i august 2016. Johaug fikk kremen av daværende landslagslege Fredrik Bendiksen. Han tok på seg ansvaret og sa at han ved en feiltagelse ikke hadde sammenlignet kremens ingredienser med dopinglisten. Bendiksen trakk seg deretter fra jobben som landslagslege. I oktober 2016 valgte Johaug å ikke møte på landslagssamling.

Antidoping Norge meldte 19. oktober at Johaug ble suspendert fra denne organisasjonens aktiviteter i to måneder, fram til 18. desember. Denne utestengelsen ble i desember forlenget ytterligere to måneder, til 19. februar 2017. I denne perioden kunne ikke Johaug konkurrere eller delta i organisert treningsvirksomhet i regi av skilandslaget.

Den 29. november 2016 foreslo påtalenemnda i Antidoping Norge en utestengelse fra organisasjonens aktiviteter i 14 måneder, med virkning fra tidspunkt for ilagt suspensjon 18. oktober 2016.

Under høringene i slutten av januar 2017 kom det frem at Johaug hadde 13 nanogram clostebol per milliliter i urinen da hun testet positivt. Til sammenligning hadde den italienske syklisten Stefano Agostini 7 nanogram per milliliter i urinen da han testet positivt for det samme stoffet i 2013. Agostini ble utestengt i 15 måneder, men valgte å legge opp.

10. februar 2017 bestemte domsutvalget i Norges Idrettsforbund at Johaug skulle utestenges i 13 måneder fra forbundets aktiviteter. Idrettsforbundet uttalte at «Johaugs spørsmål til og forsikringer fra legen ikke innebærer tilstrekkelige undersøkelser fra hennes side. Hun burde i det minste ha forsikret seg enda klarere om at legen konkret hadde undersøkt produktet opp mot dopinglisten. Hun kunne ikke bare stole på at han (trolig) hadde gjort dette.»

7. mars 2017 bekreftet Det internasjonale skiforbundet at de klaget avgjørelsen om 13 måneders utestengelse inn for Den internasjonale voldgiftsretten for sport (CAS), et organ opprettet av Den internasjonale olympiske komité.

22. august 2017 bestemte CAS at hun skulle utestenges i 18 måneder fra all organisert idrett. Utestengelsen løp fram til 19. april 2018 og Johaug gikk dermed glipp av Vinter-OL 2018. Hun kunne dermed ikke trene på Olympiatoppen, og ikke delta i organisert trening eller konkurranse i regi av organisert idrett. Hun hadde derfor Pål Gunnar Mikkelsplass som hovedtrener i utestengelsesperioden, og brukte sin bror Karstein som treningspartner. Teamet hennes i utestengelsesperioden for øvrig var Snorre Haugland som skismører, Ola Sand som lege og Britt Tajet Foxell som psykolog.

### Samarbeidet med Huawei
Mot slutten av 2020 fikk hun kritikk for sitt partnerskap med det kinesiske el-selskapet Huawei, som leverer overvåkningsteknologi til interneringsleirene for uighurer i Xinjiang. Partene brøt samarbeidet kort tid etter kritikken.

## Verdenscupseire

*1: Verdenscupfinalen i 2014 bestod av klassisk sprint, 15&nbsp;km skiatlon og en avsluttende 10&nbsp;km fri med jaktstart.
*2: Etapper i Tour de Ski og etapper i mini-tourer ble tidligere ikke regnet som egne renn. Etter at FIS endret reglene med tilbakevirkende kraft i desember 2015, regnes også disse som enkeltstående renn i verdenscupen.
*Kilde: FIS*

### Sammenlagtresultater i verdenscupen

## Priser og utmerkelser
* 2011: Olavstatuetten
* 2011: Dialektprisen
* 2011: Porsgrunds Porselænsfabriks Ærespris
* 2012: «Årets navn» i 2011 under Idrettsgallaen 2012
* 2012: Hedmark fylkeskommunes kulturpris
* 2016: «Årets kvinnelige utøver» i 2015 på Idrettsgallaen 2016
* 2019: Aftenpostens gullmedalje

* 2020: Egebergs Ærespris.

## Privat
Johaug har siden 2014 vært sammen med den tidligere roeren Nils Jakob Hoff. De forlovet seg i desember 2021, og giftet seg på nyttårsaften i 2023. Sammen har de datteren Kristin (f. mai 2023) og sønnen Nils (f. januar 2026).

## Se også
* Liste over mestvinnende verdenscupvinnere i skisport

## Referanser


## Eksterne lenker
* 
* 
* 
*